《和范信中雪诗二首 其二》
宋代·苏过

君家寓城市，乃有山林观。高高复下下，卜筑殊未阑。

昨夜三尺雪，闭门学袁安。且欣麦陇足，未怕红梅残。

谁怜属国苏，取毡卧自餐。欲寻鸟道往，反畏屐齿难。

凛凛溪边竹，倚空争岁寒。俨如十九夫，玉山方总干。

悲风动骚屑，伴我长铗弹。布衾冷如水，敢效无鱼叹。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。